Komission direktiivi 2001/48/EY,

annettu 28 päivänä kesäkuuta 2001,

viljojen torjunta-ainejäämien enimmäismääristä annetun neuvoston direktiivin 86/362/ETY ja torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, annetun neuvoston direktiivin 90/642/ETY liitteiden muuttamisesta

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon viljojen torjunta-ainejäämien enimmäismääristä 24 päivänä heinäkuuta 1986 annetun neuvoston direktiivin 86/362/ETY(1), sellaisena kuin se on viimeksi muutettuna komission direktiivillä 2001/39/EY(2), ja erityisesti sen 10 artiklan,

ottaa huomioon torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, 27 päivänä marraskuuta 1990 annetun neuvoston direktiivin 90/642/ETY(3), sellaisena kuin se on viimeksi muutettuna direktiivillä 2001/39/EY, ja erityisesti sen 7 artiklan,

ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(4), sellaisena kuin se on viimeksi muutettuna komission direktiivillä 2001/47/EY(5), ja erityisesti sen 4 artiklan 1 kohdan f alakohdan,

sekä katsoo seuraavaa:

(1) Uudet tehoaineet atsoksistrobiini ja kresoksiimimetyyli sisällytettiin direktiivin 91/414/ETY liitteeseen I komission direktiiveillä 98/47/EY(6) ja 1999/1/EY(7) käytettäviksi ainoastaan sienitautien torjunta-aineena määrittelemättä kuitenkaan sellaisia erityisiä olosuhteita, jotka vaikuttavat kasvustoihin, joita voidaan käsitellä näitä tehoaineita sisältävillä kasvinsuojeluaineilla.

(2) Direktiivien 86/362/ETY ja 90/642/ETY soveltamisalaan kuuluvissa tuotteissa ja niiden pinnalla oleville jäämille vahvistettiin enimmäismäärät komission direktiiveillä 1999/71/EY(8) ja 2000/48/EY(9) atsoksistrobiinin jäämien osalta ja komission direktiivillä 2000/58/EY(10) kresoksiimimetyylin jäämien osalta.

(3) Mainittuja enimmäismääriä vahvistettaessa päätettiin, että kyseisiä määriä olisi arvioitava jatkuvasti ja että ne olisi muutettava uuden tietämyksen ja uusien tutkimustulosten huomioon ottamiseksi. Direktiiveissä 1999/71/EY, 2000/48/EY ja 2000/58/EY säädetään, että jäsenvaltioiden on vahvistettava muiden viljojen, hedelmien ja vihannesten osalta väliaikaiset kansalliset jäämien enimmäismäärät osana atsoksistrobiinia ja kresoksiimimetyyliä sisältävien kasvinsuojeluaineiden sallimismenettelyä ja annettava kyseiset enimmäismäärät komissiolle tiedoksi direktiivin 91/414/ETY 4 artiklan 1 kohdan f alakohdan mukaisesti. Tämän helpottamiseksi eräät direktiiveissä 1999/71/EY ja 2000/48/EY säädetyt määrät ja kaikki direktiivissä 2000/58/EY säädetyt määrät vahvistettiin väliaikaisesti, jotta jäsenvaltiot voivat sallia uusia käyttötarkoituksia ja antaa komissiolle tiedon mainitussa artiklassa säädettyä menettelyä noudattaen. Mainitussa artiklassa säädetään, että silloin kun väliaikainen jäämien enimmäismäärä on vahvistettu yhteisön tasolla ja uusi sallittu käyttö johtaisi korkeampiin määriin, käytön sallivan jäsenvaltion on vahvistettava väliaikainen kansallinen enimmäismäärä direktiivin 91/414/ETY 4 artiklan 1 kohdan f alakohdan mukaisesti ennen käytön sallimista.

(4) Direktiivejä 1999/71/EY, 2000/48/EY ja 2000/58/EY hyväksyttäessä katsottiin viisaaksi asettaa jäämien väliaikaisiksi enimmäismääriksi analyysiherkkyyden alaraja tuotteille, joita ei ole sallittu, jotta taattaisiin kuluttajien riittävä suoja kyseisissä tuotteissa tai niiden pinnalla oleville jäämille altistumista vastaan. Tällainen yhteisön tasolla vahvistettava jäämien väliaikainen enimmäismäärä ei estä jäsenvaltioita sallimasta atsoksistrobiinin ja/tai kresoksiimimetyylin käyttöä väliaikaisesti tällaisissa tuotteissa direktiivin 91/414/ETY 4 artiklan 1 kohdan f alakohdan mukaisesti.

(5) Jäsenvaltioiden on kasvinsuojeluaineen sallimismenettelyssä sovellettava direktiivin 91/414/ETY liitteessä VI säädettyjä yhtenäisiä periaatteita erityisesti arvioidessaan hakijan käytön sallimista varten toimittamia, direktiivin 91/414/ETY liitteen III vaatimusten mukaisia asiakirjoja. Direktiivin 91/414/ETY liitteessä III olevan A osan 8 jaksossa hakijoita velvoitetaan toimittamaan tietyt tiedot, joihin sisältyvät ehdotetut jäämien enimmäismäärät, sekä täydelliset perustelut ja arviot ravinnon mukana ja muuta kautta tapahtuvasta mahdollisesta ja tosiasiallisesta altistumisesta. Direktiivin 91/414/ETY liitteessä VI olevan B osan 2.4.2 jaksossa ja C osan 2.5 jaksossa jäsenvaltioita velvoitetaan arvioimaan niille toimitetut tiedot jäämien vaikutuksista ihmisten ja eläinten terveyteen sekä ympäristövaikutuksista ja tekemään sallimispäätöksiä, joilla varmistetaan, että jäämät ovat lähtöisin hyvän maatalouskäytännön mukaiseen aiheelliseen käsittelyyn tarvittavista vähimmäismääristä kasvinsuojeluainetta, jota on käytetty siten, että esiintyvät jäämät tapauksen mukaan korjuu- tai teurastushetkellä tai varastoinnin jälkeen ovat mahdollisimman pieniä.

(6) Atsoksistrobiinin käytöstä munakoisoissa, paprikoissa, kaurassa, humalassa sekä (kuivatuissa ja tuoreissa) herneissä ja kresoksiimimetyylin käytöstä parsassa, mansikoissa sekä muissa pienissä marjoissa ja hedelmissä on toimitettu uusia tietoja. Nämä uudet tiedot on arvioitu, ja on aiheellista tarkistaa kyseisille tuotteille direktiiveissä 1999/71/EY, 2000/48/EY ja 2000/58/EY vahvistettuja väliaikaisten jäämien enimmäismääriä.

(7) Kun atsoksistrobiini sisällytettiin direktiivin 91/414/ETY liitteeseen I, sitä koskeva tekninen ja tieteellinen arviointi oli saatettu loppuun atsoksistrobiinia koskevana komission tarkastelukertomuksena 22 päivänä huhtikuuta 1998. Tässä tarkastelukertomuksessa atsoksistrobiinin hyväksyttävä päiväsaanti (ADI-arvo) asetettiin 0,1 milligrammaan kilogrammassa painokiloa kohti päivässä. Kun kresoksiimimetyyli sisällytettiin direktiivin 91/414/ETY liitteeseen I, sitä koskeva tekninen ja tieteellinen arviointi oli saatettu loppuun kresoksiimimetyyliä koskevana komission tarkastelukertomuksena 16 päivänä lokakuuta 1998. Tässä tarkastelukertomuksessa kresoksiimimetyylin hyväksyttävä päiväsaanti (ADI-arvo) asetettiin 0,4 milligrammaan kilogrammassa painokiloa kohti päivässä. Atsoksistrobiinilla ja kresoksiimimetyylillä käsiteltyjen elintarvikkeiden kuluttajien elinikäistä altistumista on arvioitu ja mitattu Euroopan yhteisössä käytettävien menettelyiden ja perusteiden mukaisesti ottaen huomioon Maailman terveysjärjestön julkaisemat ohjeet(11). Laskelmien mukaan tässä direktiivissä vahvistetut jäämien enimmäismäärät eivät ylitä hyväksyttävää päiväsaantia.

(8) Akuutteja myrkytysvaikutuksia, jotka edellyttäisivät akuutin altistumisen viiteannoksen asettamista, ei havaittu atsoksistrobiinin ja kresoksiimimetyylin sisällyttämistä direktiivin 91/414/ETY liitteeseen I edeltäneen arvioinnin ja käsittelyn yhteydessä.

(9) Yhteisön kauppakumppaneita on kuultu Maailman kauppajärjestön välityksellä tässä direktiivissä asetetuista enimmäismääristä, ja niiden huomautukset on otettu huomioon. Komissio tutkii sille toimitettujen hyväksyttävien tietojen pohjalta mahdollisuutta vahvistaa jäämien enimmäismäärät tuontia varten tietyille torjunta-aine/viljelykasvi-yhdistelmille.

(10) Kasveja käsittelevän tiedekomitean erityisesti kuluttajien suojelua torjunta-aineilla käsiteltyjen elintarvikkeiden osalta koskevat neuvot ja suositukset on otettu huomioon.

(11) Tässä direktiivissä säädetyt toimenpiteet ovat pysyvän kasvinsuojelukomitean lausunnon mukaiset,

ON ANTANUT TÄMÄN DIREKTIIVIN:

1 artikla

Lisätään direktiivin 86/362/ETY liitteessä II olevaan A osaan seuraavat tiedot atsoksistrobiinin osalta:

">TAULUKON PAIKKA>"

2 artikla

Lisätään direktiivin 90/642/ETY liitteeseen II tämän direktiivin liitteessä olevat atsoksistrobiinia ja kresoksiimimetyyliä koskevat sarakkeet.

3 artikla

Jäsenvaltioiden on sovellettava 1 päivästä joulukuuta 2001 direktiivin 2000/42/EY 3 artiklan 2 kohtaa, jossa asefaattijäämien enimmäismääräksi persikoiden osalta vahvistetaan 0,02 (*) mg/kg.

4 artikla

1. Tämä direktiivi tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.

2. Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 28 päivänä helmikuuta 2002. Niiden on ilmoitettava tästä komissiolle viipymättä.

3. Jäsenvaltioiden on sovellettava näitä säännöksiä 1 päivästä maaliskuuta 2002.

4. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

5 artikla

Tämä direktiivi on osoitettu kaikille jäsenvaltioille.

Tehty Brysselissä 28 päivänä kesäkuuta 2001.

Komission puolesta

David Byrne

Komission jäsen

(1) EYVL L 221, 7.8.1986, s. 37.

(2) EYVL L 148, 1.6.2001, s. 70.

(3) EYVL L 350, 14.12.1990, s. 71.

(4) EYVL L 230, 19.8.1991, s. 1.

(5) EYVL L 175, 28.6.2001, s. 21.

(6) EYVL L 191, 7.7.1998, s. 50.

(7) EYVL L 21, 28.1.1999, s. 21.

(8) EYVL L 194, 27.7.1999, s. 36.

(9) EYVL L 197, 3.8.2000, s. 26.

(10) EYVL L 244, 29.9.2000, s. 78.

(11) GEMS/Food Programme -ohjelman yhteistyössä elintarvikkeiden torjunta-ainejäämiä käsittelevän codex-komitean kanssa laatimat ohjeet torjunta-ainejäämien ravinnon kautta tapahtuvan altistumisen arvioimiseksi. Maailman terveysjärjestön julkaisu, 1997 (WHO/FSF/FOS/97.7).

LIITE

>TAULUKON PAIKKA>